Р Е П У Б Л И К А   Б Ъ Л Г А Р И Я
ЧЕТИРИДЕСЕТ И ВТОРО НАРОДНО СЪБРАНИЕ

Проект!

ЗАКОН ЗА ИЗМЕНЕНИЕ И ДОПЪЛНЕНИЕ НА ЗАКОНА ЗА ВЕТЕРИНАРНОМЕДИЦИНСКАТА ДЕЙНОСТ

(Обн., ДВ, бр. 87 от 2005 г., изм. и доп., бр. 30, 31, 55 и 88 от 2006 г., бр. 51 и 84 от 2007 г., бр. 13, 36 и 100 от 2008 г., бр. 27, 35, 74, 95 и 102 от 2009 г., бр. 25 и 41 от 2010 г., бр. 8 и 92 от 2011 г., бр. 77, 82 и 97 от 2012 г. и бр. 7, 15, 66 и 68 от 2013 г.)

§ 1. В чл. 7, ал. 2 думите „ветеринарномедицински специалисти“ се заменят с „обучени лица“ и накрая се добавя „и министъра на здравеопазването“.

§ 2. В чл. 8, ал. 2 накрая се добавя „с изключение на случаите по чл. 46ж“.

§ 3. В чл. 46г, ал. 1 накрая се добавя „с изключение на разходите за закупуване на инвитро диагностичните ветеринарномедицински средства, необходими за лабораторните изследвания, които са за сметка на акредитираните лаборатории“.

§ 4.  Член 46ж се изменя така:
„Чл. 46ж. При необходимост изпълнителният директор на БАБХ издава заповед за изпълнение на мерките по държавната профилактична програма и програмите за надзор и ликвидиране на болести по животните от ветеринарни лекари от БАБХ или от ветеринарномедицински специалисти извън системата на БАБХ.“

§ 5.  В чл. 51 ал. 3 се изменя така:
„(3) Българската агенция по безопасност на храните поддържа Интегрирана информационна система с данни за идентифицираните животни и за животновъдните обекти и осигурява достъп до данните на:
1. Европейската комисия при поискване;
2. животновъдните организации по смисъла на Закона за животновъдството.“.

§ 6. Създава се нов чл. 51а:
“Чл. 51а.  Официалната идентификация на животните се извършва от собствениците им или от упълномощени от тях ветеринарни лекари, ветеринарни техници или развъдни организации в 5 дневен срок от раждането на животните.“.

§ 7. Досегашният чл. 51а става чл. 51б.

§ 8. Досегашният чл. 51б става чл. 51в и в него в ал. 1 думите „чл. 51а“ се заменят с „чл. 51б“.

§ 9. В чл. 132 се правят следните изменения:
1. В ал. 1, т. 7, б. „б“ думите “и въведените данни” се заменят със “като му предоставя данните от идентификацията за въвеждането им”. 
2. В ал. 2 думите „7 дни“ се заменят с „три дни“. 

§ 10. В чл. 414а, ал. 1 и 3 думите „или чл. 46ж“ се заличават.

§ 11. В чл. 442б, ал. 1 думите „чл. 51а“ се заменят с „чл. 51б“ и думите „чл. 51б“ се заменят с „чл. 51в“.

ЗАКЛЮЧИТЕЛНА РАЗПОРЕДБА

§ 12. В 6-месечен срок от влизането в сила на този закон Българската агенция по безопасност на храните осигурява достъп на животновъдните организации по чл. 51, ал. 3, т. 2 до данните от Интегрираната информационна система. 

София, 04.09.2013 г.		Вносители:

М О Т И В И
към проекта на Закон за изменение и допълнение на 
Закона за ветеринарномедицинската дейност

С проекта на закона за изменение и допълнение на Закона за ветеринарномедицинската дейност  се предлагат следните изменения:
В действащия закон е предвидено, че дезинфекция, дезинсекция, дератизация и девастация се извършва само от ветеринарномедицински специалисти по ред, определен в наредба на министъра на земеделието и храните. Този текст създава ограничения за други правоспособни лица да извършват тези дейности. Предвид това и с оглед премахване на дискриминацията между правоспособните лица, в настоящия проект е предвидено, че такива дейности могат да се извършват от всички лица, които са обучени по ред на наредба, която ще бъде издадена съвместно от министъра на земеделието и храните и министъра на здравеопазването. 
Предвижда се възможност за осигуряване на достъп на животновъдните организации до интегрирана информационна система на БАБХ, която съдържа данни за идентифицираните животни и за животновъдните обекти. 
Идентификацията на животните ще може да се извършва и от собствениците им или от упълномощени от тях ветеринарни лекари, ветеринарни техници или развъдни организации. Този текст цели да се разшири кръгът на лицата, имащи право да извършват идентификация.
Намаляват се сроковете за идентификация и въвеждане на данните от идентификацията в интегрираната информационна система с цел по-ранната проследяемост на животните и тяхното движение. 
Във връзка с предложените промени са направени и съответни изменения в Административнонаказателните разпоредби.
Предложеният проект няма да доведе до разходване на допълнитени средства от държавния бюджет.

София, 04.09.2013 г.		Вносители: